《满江红 游张公洞》
清代·陈维岱

移此山来，是当日愚公夸父。还疑请五丁力士，凿成紫府。

曲蹬崎岖犹可入，悬崖逼仄真难度。只洞中蝙蝠共飞攀，羊肠路。

石洼者，形如釜。石突者，形如鼓。更左拿右攫，狰龙狞虎。

仙去已无黄鹤到，人来尚忆青鸾舞。渐云迷丹灶日西斜，催归步。

作者简介：陈维岱，字鲁望，宜兴人。有《石闾词》一卷。